Só lyk skoolvakansies vir die res van die jaar‘n Leerder se temperatuur word nagegaan by Laerskool Pierneef. (Foto: Verskaf) Ouers, leerders en onderwysers kan uitsien na nog twee blaaskanse voor die skole effens later as beplan vir die Desembervakansie sluit. Die departement van basiese onderwys het dié week die gewysigde skoolkalender vir die res van die jaar in die Staatskoerant geplaas. Hiervolgens sal leerders vanjaar nog twee skoolvakansies voor Desember kry, hoewel die een niks meer as ŉ langnaweek is nie. Skole het weer Maandag ná amper drie maande oor die hele land heropen. Volgens die dokument in die Staatskoerant sal leerders ŉ kort vakansie van 8 Augustus tot 12 Augustus hê. Die laaste skooldag is dus Vrydag die 7de. Die tweede vakansie is van 23 September tot 8 Oktober. Skole sluit op 15 Desember vir die Desembervakansie. Dit gee skole 173 dae (37 weke) om die res van die kurrikulum af te handel. Dit is nog onseker wanneer die matriekeksamen begin of wanneer skole weer in Januarie heropen.